

ประกาศองค์การบริหารส่วนตำบลท่าขนาน

เรื่อง ผลการรับฟังความคิดเห็นของประชาชนเกี่ยวกับปัญหาความเดือดร้อน

**.......................................**

ตามที่องค์การบริหารส่วนตำบลท่าขนานได้ให้บริการในการรับฟังความคิดเห็นของประชาชนในตำบลท่าขนานเกี่ยวกับปัญหาความเดือดร้อนหรืออุปสรรคในด้านการประกอบอาชีพเกษตรกรรมในช่วงฤดูแล้งเพื่อจะได้มีแนวทางในการให้ความช่วยเหลือเพื่อบรรเทาความเดือดร้อนแก่ประชาชนได้ทันท่วงที ตามประกาศองค์การบริหารส่วนตำบลท่าขนาน เรื่องการรับฟังความคิดเห็นของประชาชนเกี่ยวกับปัญหาความเดือดร้อน เมื่อวันที่ ๑ มีนาคม ๒๕๕๙ นั้น

บัดนี้ การรับฟังความคิดเห็นของประชาชนในการประชุมร่วมกับหมู่บ้านหมู่ที่ ๑ และหมู่ที่ ๒ ตำบลท่าขนานตามประกาศดังกล่าวข้างต้นสรุปผลได้ดังนี้

๑. เกษตรกรผู้ทำนาข้าวและสวนปาล์มน้ำมัน หมู่ที่ ๑ หมู่ที่ ๓ หมู่ที่ ๕ และหมู่ที่ ๗ ประสบความเดือดร้อนน้ำในการประกอบอาชีพเกษตรกรรมเนื่องจากภาวะฝนทิ้งช่วงในฤดูแล้งขอความช่วยเหลือให้องค์การบริหารส่วนตำบลท่าขนานสนับสนุนเครื่องสูบน้ำจำนวน ๓ เครื่อง พร้อมน้ำมันเชื้อเพลิง กำหนดการตั้งจุดสูบน้ำตรงหน้าเขื่อนบริเวณข้างบ้านนางกำปัน ปราณเกิด หมู่ที่ ๑ ตำบลท่าขนาน จำนวน ๒ เครื่อง และจุดบริเวณข้างบ้านนายฟื้น อ่อนแก้ว หมู่ที่ ๑ ตำบลท่าขนาน ทั้งสองจุดสามารถสูบน้ำจากแม่น้ำชะอวด – ปากพนัง เข้าสู่คลองส่งน้ำสายย่อยส่งต่อไปใช้ประโยชน์ได้ในพื้นที่หมู่ที่ ๑ ,๓,๕และหมู่ที่ ๗

๒. เกษตรกรผู้ทำนาข้าวหมู่ที่ ๒ หมู่ที่ ๕ หมู่ที่ ๘ และหมู่ที่ ๑๐ ประสบปัญหาเดือดร้อนน้ำใช้ในการทำนามีไม่เพียงพอเนื่องจากภาวะฝนทิ้งช่วงในฤดูแล้งขอความช่วยเหลือให้องค์การบริหารส่วนตำบลท่าขนานสนับสนุนเครื่องสูบน้ำติดตั้งในหมู่ที่ ๒ บ้านโพธิ์ใหม่เนื่องจากสามารถสูบน้ำจากแม่น้ำชะอวด – ปากพนัง เข้าสู่คลองส่งน้ำสายย่อยส่งต่อไปใช้ประโยชน์ได้เพียงพอและทั่วถึงในพื้นที่หมู่ที่ ๒ หมู่ที่ ๕ หมู่ที่ ๘ และหมู่ที่ ๑๐

องค์การบริหารส่วนตำบลท่าขนานได้รับทราบปัญหาและพิจารณาแล้วเห็นว่าเป็นเรื่องที่ต้องบรรเทาปัญหาให้แก่เกษตรกรอย่างเร่งด่วนโดยจะขออนุมัติสภาฯ ในการจ่ายขาดเงินสะสมเพื่อบรรเทาความเดือดร้อนต่อไป

ประกาศ ณ วันที่ ๔ เดือนเมษายน พ.ศ. 25๕๙



(นายนิรันดร์ โพร่ขวาง)

นายกองค์การบริหารส่วนตำบลท่าขนาน